РЕГЛАМЕНТ (ЕС) № 167/2014 НА КОМИСИЯТА
от 21 февруари 2014 година
за изменение на приложение I към Регламент (ЕО) № 689/2008 на Европейския парламент и на Съвета относно износа и вноса на опасни химикали
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали (1), и по-специално член 22, параграф 4 от него,
като има предвид, че:
(1)
С Регламент (ЕО) № 689/2008 се прилага Ротердамската конвенция относно процедурата за „предварително обосновано съгласие“ („PIC процедура“) за определени опасни химични вещества и пестициди в международната търговия, подписана на 11 септември 1998 г. и одобрена от името на Общността с Решение 2003/106/ЕО на Съвета (2).
(2)
Целесъобразно е да бъдат взети предвид регулаторните мерки по отношение на определени химикали, предприети по силата на Регламент (ЕО) № 1107/2009 на Европейския парламент и на Съвета (3), Регламент (ЕС) № 528/2012 на Европейския парламент и на Съвета (4) и Регламент (ЕО) № 1907/2006 на Европейския парламент и на Съвета (5).
(3)
На своето шесто заседание, проведено от 28 април до 10 май 2013 г., Конференцията на страните по Ротердамската конвенция реши азинфос-метил, перфлуорооктансулфоновата киселина, перфлуорооктансулфонатите, перфлуорооктансулфонамидите и перфлуорооктансулфонилите да бъдат включени в приложение III към конвенцията, вследствие на което посочените химикали занапред подлежат на PIC процедурата съгласно конвенцията. Поради това посочените химикали следва да бъдат заличени от списъка с химикали в част 2 от приложение I към Регламент (ЕО) № 689/2008 и да бъдат добавени в списъка с химикали в част 3 от същото приложение.
(4)
Конференцията на страните по Ротердамската конвенция реши също така търговският пентабромодифенил етер, включително тетра- и пентабромодифенил етер, също както и търговският октабромодифенил етер, включително хекса- и хептабромодифенил етер, да бъдат включени в приложение III към конвенцията, вследствие на което посочените химикали занапред подлежат на PIC процедурата съгласно конвенцията. Тъй като тетрабромодифенил етер, пентабромодифенил етер, хексабромодифенил етер и хептабромодифенил етер вече фигурират в приложение V към Регламент (ЕО) № 689/2008 и съответно по отношение на тях важи забрана за износ, посочените химикали не са добавени в списъка с химикали в част 3 от приложение I към Регламент (ЕО) № 689/2008.
(5)
Одобрението на веществото дидецилдиметиламониев хлорид е било оттеглено в съответствие с Регламент (ЕО) № 1107/2009, вследствие на което дидецилдиметиламониевият хлорид е забранен за употреба като пестицид от групата на продуктите за растителна защита и поради това следва да бъде добавен в списъка с химикали в част 1 от приложение I към Регламент (ЕО) № 689/2008.
(6)
Вписването за хлорат в части 1 и 2 от приложение I към Регламент (ЕО) № 689/2008 следва да бъде изменено, за да се внесе повече яснота по отношение на това кои именно вещества се е предвиждало да бъдат обхванати от това вписване.
(7)
Поради това Регламент (ЕО) № 689/2008 следва да бъде съответно изменен.
(8)
С цел да се предостави достатъчно време на промишлеността за предприемане на необходимите мерки за изпълнение на изискванията на настоящия регламент, както и на държавите членки за предприемане на необходимите мерки с оглед въвеждането на разпоредбите му, неговото прилагане следва да бъде отложено.
(9)
Мерките, предвидени в настоящия регламент, са в съответствие със становището на Комитета, създаден съгласно член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 689/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 май 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 21 февруари 2014 година.